Brüsszel, 01.03.2005

COM(2005)66 végleges

Javaslat

A TANÁCS RENDELETE

a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet módosításáról

(előterjesztő: a Bizottság)

INDOKLÁS

A közösségi vámügyi cselekvési program (Vám 2000) elfogadásáról szóló, 1996. december 19-i 210/97/EK európai parlamenti és tanácsi határozat[1] értelmében a közösségi árutovábbítási rendszer számítógépesítésre került. A rendszer a tagállamokban 2003. július 1-je óta teljes mértékben működőképes, és megbízhatónak és kielégítőnek bizonyult mind a vámigazgatási szervek, mind a gazdasági szereplők számára.

Ilyen körülmények között gazdaságilag már nem indokolt az alakiságok írott árutovábbítási nyilatkozat alapján történő végrehajtásának engedélyezése, kivéve az egyedi eseteket, mint pl. a számítógépes rendszerhez való hozzáférés hiánya (a vámigazgatási szervek vagy a gazdálkodók által) vagy az utazók által bemutatott nyilatkozatok.

Mivel annak érdekében, hogy a gazdasági szereplők bekapcsolódhassanak a számítógépesített árutovábbítási rendszerbe, néhány tagállamnak véglegesítenie kell a szükséges eszközök és kapcsolatok kifejlesztését és végrehajtását, olyan átmeneti időszakot kell előirányozni, amely még lehetővé teszi az írott formában elkészített árutovábbítási nyilatkozatok használatát.

A Közösségi Vámkódex végrehajtására vonatkozó rendelkezések megállapításáról szóló 2454/93/EGK bizottsági rendeletet[2] ezért ennek megfelelően módosítani kell; [ez a mellékelt tanácsi rendelettervezet célja].

Mivel a Vámkódex Bizottság a Bizottság által bemutatott rendelettervezetről nem nyilvánított véleményt, az 1999. június 28-i 1999/468/EK tanácsi határozat értelmében a Tanács feladata a szükséges intézkedések elfogadása. Ez a tanácsi rendelettervezet célja.

Javaslat

A TANÁCS RENDELETE

a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló 2454/93/EGK bizottsági rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre,

tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre[3] és különösen annak 247. cikkére,

tekintettel a Bizottság javaslatára,

mivel:

(1) A közösségi vámügyi cselekvési program (Vám 2000) elfogadásáról szóló, 1996. december 19-i 210/97/EK európai parlamenti és tanácsi határozat[4] alapján a közösségi árutovábbítási rendszer számítógépesítésre kerül. A rendszer 2003. július 1-je óta teljesen működőképes a tagállamokban, és mind a vámigazgatási szervek, mind a gazdasági szereplők számára megbízhatónak és a várakozásnak megfelelőnek bizonyult.

(2) A fenti körülmények között a továbbiakban gazdasági szempontból nem indokolt annak a lehetővé tétele, hogy írott formában elkészített árutovábbítási nyilatkozatok alapján kerüljenek betartásra az alaki követelmények, ugyanis az írott formában elkészített árutovábbítási nyilatkozatok használata azt vonja maga után, hogy a vámhatóságoknak manuálisan kell betáplálniuk a nyilatkozatokban feltüntetett adatokat a számítógépes rendszerbe. Ennélfogva általánosságban véve kívánatosnak tekinthető az, hogy valamennyi árutovábbítási nyilatkozat benyújtása adatfeldolgozási eljárások felhasználásával történjen.

(3) Az írott formában elkészített árutovábbítási nyilatkozatok használatát csak kivételes esetekben szabad engedélyezni, amikor nem működik a vámhatóság számítógépes árutovábbítási rendszere, vagy a gazdálkodók alkalmazása nem működik, annak érdekében, hogy a gazdálkodók tudjanak árutovábbítási eljárásokat végrehajtani.

(4) A célból, hogy az utasok árutovábbítási eljárásokat hajthassanak végre, a vámhatóságoknak engedélyezniük kell az írott formában elkészített árutovábbítási nyilatkozatok használatát, amennyiben az utasoknak nincs közvetlen hozzáférésük a számítógépes árutovábbítási rendszerhez.

(5) Mivel néhány tagállamban ki kell fejleszteni és ki kell építeni az ahhoz szükséges eszközöket és kapcsolatokat, hogy valamennyi gazdasági szereplő kapcsolódni tudjon a számítógépes árutovábbítási rendszerhez, számolni kell egy olyan átmeneti időszakkal, amely lehetővé teszi az írott formában elkészített árutovábbítási nyilatkozatok használatát.

(6) Azon esetek kivételével, amelyek során nem működik a vámhatóságok számítógépes árutovábbítási rendszere, vagy a főkötelezett alkalmazása nem működik, az írott formában elkészített árutovábbítási nyilatkozatokat elfogadó vámhatóságoknak biztosítaniuk kell azt, hogy az árutovábbítás adatai továbbításra kerülnek az adatfeldolgozási technológiát alkalmazó vámhatóságok és a számítógépes hálózat között.

(7) Az 2454/93/EGK rendeletet[5] ezért ennek megfelelően módosítani kell.

(8) Mivel a Vámkódex Bizottság a Bizottság által bemutatott rendelettervezetről nem nyilvánított véleményt, a Tanács feladata a szükséges intézkedések elfogadása,

ELFOGADTA EZT A RENDELETET:

1. cikk

A 2454/93/EGK rendelet a következőképpen módosul:

1. A 353. cikk helyébe a következő szöveg lép:

"1. Az árutovábbítási nyilatkozatoknak meg kell felelniük a 37. melléklet a) pontjában meghatározott szerkezetnek és jellemzőknek, és ezeket az indító vámhivatalban, adatfeldolgozási eljárások felhasználásával kell benyújtani.

2. A vámhatóságoknak el kell fogadniuk az írott formában elkészített árutovábbítási nyilatkozatokat, amennyiben azok megfelelnek a 31. mellékletben meghatározott mintának és összhangban vannak a vámhatóságok által meghatározott eljárással az alábbi esetekben:

(a) amennyiben a vámhatóságok számítógépes árutovábbítási rendszere nem működik;

(b) amennyiben a főkötelezett alkalmazása nem működik.

3. A 2. bekezdés (b) pontjában hivatkozott üzemzavart a vámhatóságoknak igazolniuk kell.

4. Amennyiben az árukat olyan utasok szállítják, akiknek nincs közvetlen hozzáférésük a vámhatóságok számítógépes rendszeréhez, így nem áll módjukban az indító vámhivatalban adatfeldolgozási eljárások felhasználásával benyújtani az árutovábbítási nyilatkozatot, a vámhatóságoknak engedélyezniük kell az utas számára, hogy a 31. mellékletben meghatározott mintának megfelelő formanyomtatvány felhasználásával írott formában elkészített árutovábbítási nyilatkozatot nyújtson be.

Ebben az esetben a vámhatóságoknak biztosítaniuk kell azt, hogy az árutovábbítás adatai továbbításra kerülnek az adatfeldolgozási technológiát alkalmazó vámhatóságok és a számítógépes hálózat között.”

2. A 354. cikk törlendő.

2. cikk

E rendelet az Európai Unió Hivatalos Lapjában történő kihirdetését követő huszadik napon lép hatályba.

Ezt a rendeletet 2005. július 1-jétől kell alkalmazni.

A vámhatóságok azonban legkésőbb 2005. december 31-ig továbbra is elfogadhatják az írott formában elkészített árutovábbítási nyilatkozatokat.

Amennyiben a vámhatóságok úgy döntenek, hogy 2005. július 1-je után elfogadják az írott formában elkészített árutovábbítási nyilatkozatokat, erről a döntésükről 2005. július 1-jét megelőzően írásban tájékoztatniuk kell a Bizottságot. Ebben az esetben e Tagállamok vámhatóságainak biztosítaniuk kell, hogy az árutovábbítás adatai továbbításra kerülnek az adatfeldolgozási technológiát alkalmazó vámhatóságok és a számítógépes hálózat között.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben,

a Tanács részéről

az elnök

[1] HL L 33., 1997.2.4., 24. o. A legutóbb a 105/2000/EK európai parlamenti és tanácsi határozattal (HL L 13., 2000.1.19., 1. o.) módosított határozat.

[2] HL L 253., 1993.10.11., 1. o. A legutóbb a 2286/2003/EK rendelettel (HL L 343., 2003.12.31., 1. o.) módosított rendelet.

[3] HL L 302., 1992.10.19., 1. o. A legutóbb a 2003-as csatlakozási okmánnyal módosított rendelet.

[4] HL L 33., 1997.2.4., 24. o. A legutóbb a 105/2000/EK európai parlamenti és tanácsi határozattal (HL L 13., 2000.1.19., 1. o.) módosított határozat

[5] HL L 253., 1993.10.11., 1. o. A legutóbb a 2286/2003/EK rendelettel módosított rendelet (HL L 343., 2003.12.31., 1. o.)